Acció Ecologista-Ágró i l'Ajuntament de Sagunt organitzen un estiu de "Capvespres a la Casa Penya"
27 de juny 2023

![](/media/3oaculqz/dsc03180_c.jpg?width=850&height=565.7094594594595)

Els dijous de juliol i agost se celebraran en el centre d'educació mediambiental de la Marjal d'Almardà-Almenara vuit activitats especials amb motiu de la campanya de "Capvespres a la Casa Penya". Les activitats consistiran en quatre visites guiades, dos contacontes infantils, un taller sobre ratpenats i una nit astronòmica. Amb estes activitats, organitzades per Acció Ecologista-Agró i l'Ajuntament de Sagunt, es pretén compartir amb totes i tots un estiu de naturalesa, marjal i postes de sol. Igualment, s'informa que el centre romandrà tancat els diumenges este estiu.

El primer dels vuit Capvespres a la Casa Penya serà dijous que ve 6 de juliol, quan es farà una visita guiada per a descobrir els tresors naturals de la marjal d'Almardà-Almenara i gaudir de la seua espectacular posta del sol. Esta activitat, que es repetirà els dijous 20 de juliol, 3 d'agost i 10 d'agost, arrancarà a les 19 hores i finalitzarà a les 21 hores.

A més d'estes quatre visites guiades, els dijous 27 de juliol i 24 d'agost, a partir de les 19.30 hores, s'han organitzat a la Casa Penya dos contacontes infantils amb LaNiñacristal perquè els més petits puguen conéixer algunes de les espècies de fauna i flora més importants de la Finca de Penya, reserva de fauna silvestre que Acció Ecologista-Agró custòdia en la marjal d'Almardà.

El dijous 13 de juliol hi haurà una proposta de Capvespre per als amants de la naturalesa i el bricolatge. De fet, de 19 a 21 hores, es realitzarà un taller de construcció de refugis per a ratpenats amb La Granja de Bitxos, cita que s'aprofitarà per a explicar com estos mamífers voladors ajuden a prevenir i controlar plagues de mosquits i altres insectes.

Finalment, cal destacar que durant l'edició dels Capvespres a la Casa Penya d'este estiu també se celebrarà una nit astronòmica en el centre d'educació i voluntariat ambiental de la marjal d'Almardà. El repte és observar Saturn i constel·lacions amb l'astrònom Amadeo Aznar (Astronomia Per a Tots). Esta cita serà el dijous 17 d'agost i començarà a les 20.30 hores amb una xerrada i després del sopar serà l'observació astronòmica.

Si es vol acudir a alguna de les quatre visites guiades, en principi no fa falta inscripció prèvia. No obstant això, es recomana reservar plaça abans, especialment si es vol anar amb un grup de més de quatre persones. S'haurà d'enviar un correu a visitescasapenya@gmail.com.

Per a acudir a algun dels dos contacontes infantils, activitats que són amb places limitades, sí que s'ha d'apuntar. Concretament, completant els formularis d'inscripció. Per al contacontes del dia 27 de juliol: [https://docs.google.com/forms/d/e/1faipqlsd5kykbaorxbjewzeb-sfprrjevz\_xu1va6u\_erz9vy9zrilg/viewform](https://docs.google.com/forms/d/e/1faipqlsd5kykbaorxbjewzeb-sfprrjevz_xu1va6u_erz9vy9zrilg/viewform). Per al contacontes del dia 24 d'agost: [https://docs.google.com/forms/d/e/1faipqlsdzksqs\_oqerm7fct2ahy2ea2kr3rompxy66zycp9nkexk2qq/viewform](https://docs.google.com/forms/d/e/1faipqlsdzksqs_oqerm7fct2ahy2ea2kr3rompxy66zycp9nkexk2qq/viewform). De la mateixa manera, per a assistir al taller de ratpenats, també cal apuntar-se completant el formulari: [https://docs.google.com/forms/d/e/1faipqlsdgau3ysc6pz1ar135s--m3fezx6qlguks1dep2bwrf9l4o9a/viewform](https://docs.google.com/forms/d/e/1faipqlsdgau3ysc6pz1ar135s--m3fezx6qlguks1dep2bwrf9l4o9a/viewform).

Finalment, si l'activitat dels Capvespres a la qual es vol anar és la nit astronòmica, cal enviar un correu electrònic a info@apt.com.es i reservar la plaça o places.

![](/media/s0vf3tty/penya03_c.jpg?width=604.9549549549549&height=850)

*   [](http://www.facebook.com/sharer.php?u=https://aytosagunto.es/va/actualitat/accio-ecologista-agro-i-l-ajuntament-de-sagunt-organitzen-un-estiu-de-capvespres-a-la-casa-penya/ "Facebook")
*   [](http://twitter.com/share?url=https://aytosagunto.es/va/actualitat/accio-ecologista-agro-i-l-ajuntament-de-sagunt-organitzen-un-estiu-de-capvespres-a-la-casa-penya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/accio-ecologista-agro-i-l-ajuntament-de-sagunt-organitzen-un-estiu-de-capvespres-a-la-casa-penya/ "Linked In")
*   [](mailto:?body=https://aytosagunto.es/va/actualitat/accio-ecologista-agro-i-l-ajuntament-de-sagunt-organitzen-un-estiu-de-capvespres-a-la-casa-penya/)